En væsentlig andel af vælgerkorpset synes, der mangler alternativer til Helle Thorning-Schmidt (S) og Lars Løkke Rasmussen (V) til statsministerposten.

En ny A&B-måling foretaget for Altinget.dk viser, at knap halvdelen af vælgerne hverken ønsker statsminister Helle Thorning eller oppositionsleder Lars Løkke som statsminister efter næste folketingsvalg.

Hele 45,4 procent af de adspurgte vælgere svarer, at de ønsker en anden til statsministerposten end de to nuværende duellanter. Det er det højeste tal siden Altinget.dk startede med denne type målinger i 2005.

Mens hovedparten af vælgerkorpset foretrækker en tredje statsministerkandidat, ønsker kun hver femte vælger, 20,9 procent, Thorning som statsminister i endnu en valgperiode. Udfordrer Lars Løkke kan glæde sig over, at 27,4 procent af vælgerne foretrækker ham som statsminister.

Det er dog en glæde, han må nyde med visse forbehold. For bare halvandet år siden i november 2012 ønskede næsten 50 % af vælgerne Løkke tilbage i statsministeriet. (Artiklen fortsætter under grafen)

At være mindre uforetrukken

Professor ved Københavns Universitet Peter Kurrild-Klitgaard, forsker i dansk politik, kalder tallene for voldsomme og siger:

”Lars Løkke har en moderat føring på syv procentpoint og er derfor mindre uforetrukken end Thorning. Det er jo til hans fordel, men det er tydeligt, at vælgerne godt kunne tænke sig noget mere at vælge imellem. Det er ganske voldsomme tal.”

Med undtagelse af en enkelt måling fra februar 2014, da GGGI-sagen var på sit højeste, har Thorning ligget under Løkke samtlige af Altinget.dks statsministermålinger siden folketingsvalget i 2011.

"Det afspejler styrkeforholdet mellem blokkene og forholdet mellem de to partier. Blå blok har konsekvent været foran rød blok, siden regeringen blev dannet, og Venstre har i samme periode været landets klart største parti,” siger Peter Kurrild-Klitgaard.

Politikerlede og proteststemmer

Af de mange vælgere, der ønsker en tredje statsministerkandidat, peger flest på Dansk Folkepartis formand Kristian Thulesen Dahl. 27,3 procent af denne gruppe, svarende til 11,9 procent af alle adspurgte, ønsker Thulesen Dahl som statsminister efter et folketingsvalg.

Margrethe Vestager (R) indtager andenpladsen på listen over alternative statsministerønsker med 6,1 procent af de samlede stemmer. Socialdemokraternes næstformand Mette Frederiksen er med 5,3 procent af de adspurgte vælgere det tredjemest eftertragtede statsministeralternativ.

Per Michael Jespersen, opinionsredaktør på dagbladet Politiken, forklarer de opsigtsvækkende tal som et udtryk for en generel politisk afmatning og træthed i befolkningen.

”Befolkningen savner politiske personligheder, der kan tale om andet end tal. At så mange vælgere peger på Thulesen Dahl understreger dette - det er et udtryk for politisk protest. Vi har fået bogholderipolitikere uden passion, der ikke formår at tale til vores indignation, vrede, drømme eller begejstring. Og når politikere bliver bogholdere, kan de ikke forvente stor folkelig opbakning,” siger Per Michael Jespersen, og fortsætter:

"Socialdemokraternes problem er, at folk ikke kan forstå, hvad de har gang i, og hvor de er på vej hen. Regeringen har ført en politik, som oppositionen nærmest er enig i. Samtidig er der ikke den store opbakning til Lars Løkke og hele hans gamle slidte hold. Dem har man prøvet, og de lægger på ingen måder nye ting frem, der kan skabe folkelig opbakning. Derfor ser vi så mange proteststemmer til partier som DF og Enhedslisten."